Stampa t-test tal-qari ... It-Tlieta u Għoxrin Ħadd taż-Żmien ta' Matul is-Sena Jekk ma twiddibx lill-midneb, demmu nfittxu minn idejk. Eżek 33, 7-9 Qari mill-Ktieb tal-Profeta Eżekjel Dan jgħid il-Mulej: "Lilek, o bniedem, qegħedtek għassies ta' dar Iżrael. Meta tisma' minn fommi xi kelma, għandek twiddibhom f'ismi. Jekk jien ngħid lill-midneb: "Int tmut żgur," u int ma tkellmux u ma twiddbux biex jitlaq triqtu, hu, il-midneb, imut fi ħżunitu, imma demmu nfittxu minn idejk. Imma jekk inti twiddeb il-midneb dwar triqtu biex jerġa' lura minnha u ma jerġax, hu jmut fi dnubu, imma int tkun salvajt ħajtek". Il-Kelma tal-Mulej R/. Irroddu ħajr lil Alla R/. (8): Isimgħu leħen il-Mulej u la twebbsux qalbkom Ejjew, ħa nfaħħru bl-hena l-Mulej, ħa ngħajtu bil-ferħ lill-blata tas-salvazzjoni tagħna! Nersqu quddiemu b'għana ta' radd il-ħajr, ngħannulu b'għajat ta' ferħ. R/. Ejjew inqimuh u ninxteħtu quddiemu, għarkubbtejna quddiem il-Mulej li ħalaqna! Għaliex hu Alla tagħna, u aħna l-poplu tal-mergħa tiegħu u n-nagħaġ tiegħu. R/. Mhux li kontu illum tisimgħu leħnu! "La twebbsux qalbkom bħal f'Meriba, bħal dakinhar f'Massa, fid-deżert, meta ġarrbuni u ttantawni missirijietkom, għalkemm raw dak li jien għamilt". R/. L-imħabba hija l-milja tal-liġi. Qari mill-Ittra ta' San Pawl Appostlu lir-Rumani Ħuti, tkunu obbligati lejn ħadd ħlief li tħobbu lil xulxin. Kull min iħobb ikun iħares il-bqija tal-Liġi. Għax il-kmandamenti: "La tagħmilx adulterju, la toqtolx, la tisraqx, la tkunx rgħib", u kull preċett ieħor, hu liema hu, kollha jinġabru f'kelma waħda: "Ħobb il-proxxmu tiegħek bħalek innifsek". L-imħabba ma tagħmilx deni lill-proxxmu; mela l-imħabba hi l-milja tal-Liġi. Il-Kelma tal-Mulej R/. Irroddu ħajr lil Alla AKKLAMAZZJONI QABEL L-EVANĠELJU Alla kien li ħabbeb il-ħolqien miegħu nnifsu permezz ta' Kristu, u fdalna l-ministeru ta' din il-ħbiberija. EVANĠELJU Jekk jisma' minnek, tkun irbaħt 'il ħuk. Qari mill-Evanġelju skond San Mattew F'dak iż-żmien, Ġesù qal lid-dixxipli tiegħu: "Jekk ħuk jaqa' f'xi dnub, mur sibu waħdu u widdbu. Jekk jisma' minnek, tkun irbaħt lura lil ħuk. Jekk ma jismax, erġa' mur u ħu miegħek wieħed jew tnejn oħra, biex kull ma jingħad jissaħħaħ bil-kelma ta' żewġ xhieda jew tlieta. Jekk imbagħad anqas minnhom ma jkun irid jisma', mur għid lill-knisja. U jekk anqas mill-knisja ma jkun irid jisma' żommu b'wieħed pagan jew pubblikan. Tassew ngħidilkom, li kull ma torbtu fuq l-art ikun marbut fis-sema, u kull ma tħollu fuq l-art ikun maħlul fis-sema. Ngħidilkom ukoll li jekk tnejn minnkom fuq l-art jgħollu leħinhom flimkien biex jitolbu xi ħaġa, Missieri li hu fis-smewwiet, jagħtihielhom. Għax fejn tnejn jew tlieta jkunu miġbura f'ismi hemm inkun jien f'nofshom". Il-Kelma tal-Mulej R/. Tifħir lilek Kristu
Qari tal-Quddies tat-Tlieta u Għoxrin Ħadd ta' matul is-Sena "A"